**ΟΜΙΛΙΑ ΣΕΒ. ΜΗΤΡΟΠΟΛΙΤΟΥ ΠΡΟΥΣΗΣ κ. ΙΩΑΚΕΙΜ ΚΑΤΑ ΤΗΝ ΚΥΡΙΩΝΥΜΟ ΗΜΕΡΑ ΤΗΣ ΕΟΡΤΗΣ ΤΗΣ ΠΑΝΑΓΙΑΣ ΤΡΙΧΕΡΡΟΥΣΗΣ ΣΤΗΝ Ι. ΠΑΤΡΙΑΡΧΙΚΗ ΚΑΙ ΣΤΑΥΡΟΠΗΓΙΑΚΗ ΜΟΝΗ ΑΓΙΑΣ ΤΡΙΑΔΟΣ ΤΖΑΓΚΑΡΟΛΩΝ**

**Δευτέρα, 12 Ἰουλίου 2021**

 Σεβασμιώτατε Ἅγιε Κυδωνίας καί Ἀποκορώνου κ.κ. Δαμασκηνέ,

 Θεοφιλέστατε Ἅγιε Δορυλαίου, Ἡγούμενε τῆς Ἱερᾶς Πατριαρχικῆς καί Σταυροπηγιακῆς Μονῆς Τζαγκαρόλων καί Πρωτοσύγκελλε τῆς Ἱερᾶς Μητροπόλεως Κυδωνίας καί Ἀποκορώνου κ.κ. Δαμασκηνέ,

 Σεβασμίες Γερόντισσες Θεοξένη, Ἡγουμένη τῆς Ἱερᾶς Πατριαρχικῆς καί Σταυροπηγιακῆς Μονῆς Ζωοδόχου Πηγῆς Χρυσοπηγῆς, καί Θεοφόρα, Ἡγουμένη τῆς Ἱερᾶς Μονῆς Τιμίου Προδρόμου Κορακίων,

 Ἐντιμολογιώτατε Ἄρχων τῆς Μεγάλης τοῦ Χριστοῦ Ἐκκλησίας, Καθηγητά κ. Γρηγόριε Λαρεντζάκη,

 Σεβάσμιοι Πατέρες καί ἀγαπητοί ἀδελφοί,

 Οἱ Ἅγιοι εἶναι ἡ ζῶσα μαρτυρία τῆς παρουσίας τῆς ἁγιαστικῆς χάριτος τοῦ ἐν Τριάδι Θεοῦ ἐν τῇ Ἐκκλησίᾳ. Ὁ εὐλογημένος κατά Χριστόν βίος των, τά ἱερά κείμενά των, τά σεπτά εἰκονίσματα καί τά τίμια λείψανα τῶν Ἁγίων τῆς Ὀρθοδόξου ἡμῶν πίστεως ἀποτελοῦν ἁπτήν καί σαφῆ βεβαίωσιν τοῦ μυστηρίου τῆς σωτηρίας ἐν Χριστῷ, τῆς πηγῆς τοῦ ἁγιασμοῦ ἡμῶν. Οἱ Ἅγιοι μαρτυροῦν «τόν Χριστόν ἐν τῇ Ἐκκλησίᾳ καί τήν Ἐκκλησίαν ἐν τῷ Χριστῷ». Οἱ Ἅγιοι ἀκτινοβολοῦν τήν δόξαν τῆς Βασιλείας τοῦ Θεοῦ. Δέν νοοῦνται Ἅγιοι καί ἁγιότης ἐκτός Ἐκκλησίας.

 Εἶναι ἀδύνατον νά ὑπάρξῃ, εἰς τήν πορείαν τῆς Ἐκκλησίας πρός τά Ἔσχατα, περίοδος χωρίς Ἁγίους, χωρίς ἀποκάλυψιν τῆς ἁγιότητος ἐν τῷ προσώπῳ χαρισματικῶν μορφῶν τῆς πνευματικῆς ζωῆς, χωρίς τήν ὑψίστην ἐκκλησιαστικήν πρᾶξιν ἀναγνωρίσεως Ἁγίων καί ἁγιοκατατάξεως.

 Ἐξ ἑτέρου, ὁ μοναχισμός εἶναι χαρισματικός σταυροαναστάσιμος τρόπος ζωῆς, ἐν τῷ ὁποίῳ βιοῦται ἁγιοπνευματικῶς τό θαῦμα τοῦ Σωτῆρος ἡμῶν Ἰησοῦ Χριστοῦ. Ὄντως, ὁ μοναχός προσανατολίζει τόν ἄνθρωπον εἰς τό «ἕν, οὗ ἐστι χρεία» (πρβλ. Λουκ. ι’, 42). Ἡ προσευχή τῶν μοναχῶν καί τῶν ἀσκητῶν εἶναι αὐτή πού συγκρατεῖ καί προστατεύει αὐτόν τόν κόσμον, ἕνα κόσμον ἐν ἀλλοτριώσει, ποθοῦντα, ὅμως, τήν γνησίαν ἀλήθειαν καί τήν ἀναπαλλοτρίωτον χαράν τῆς αἰωνιότητος.

 Τοῦτο τό μήνυμα ἐκ τοῦ βίου καί τῶν νέων Ἀσκητῶν τῆς Ἱερᾶς, Πατριαρχικῆς καί Σταυροπηγιακῆς Μονῆς Ἁγίας Τριάδος Τζαγκαρόλων, Γερασίμου καί Ἀκακίου, τῶν ἀφιερωσάντων τήν ζωήν των εἰς τήν ἄσκησιν ψυχῆς καί σώματος καί ἑστιασάντων τόν τῆς καρδίας των πόθον εἰς τόν ἐν Τριάδι προσκυνούμενον καί δοξαζόμενον Θεόν, ἐνστερνίζεται ἡ Μήτηρ Ἁγία τοῦ Χριστοῦ Μεγάλη Ἐκκλησία, συμμετέχουσα εἰς τήν πανήγυριν τῆς Ἱερᾶς Μονῆς διά τοῦ ὑποφαινομένου Πατριαρχικοῦ ἐκπροσώπου, τοῦ καί κομίζοντος τόν χαιρετισμόν, τήν πατρικήν ἀγάπην καί στοργήν καί τάς σεπτάς Πατριαρχικάς συγχαρητηρίους εὐχάς τῆς Αὐτοῦ Θειοτάτης Παναγιότητος, τοῦ Οἰκουμενικοῦ Πατριάρχου κ. κ. Βαρθολομαίου πρός πάντας Ὑμᾶς, τήν ὑμετέραν Θεοφιλίαν, Ἅγιε Καθηγούμενε, τόν Σεβασμιώτατον Ποιμενάρχην τῶν Χανίων, Μητροπολίτην Κυδωνίας καί Ἀποκορώνου, καί πρός τούς διακονοῦντας ἐν τῇ Μονῇ Πατέρας.

 Ἐπί δέ τούτοις, ἑορτίως προσφωνοῦντες πάντας ὑμᾶς, σεβάσμιοι καί ἀγαπητοί συμπανηγυρισταί τῆς Ἱερᾶς Πατριαρχικῆς καί Σταυροπηγιακῆς Μονῆς Ἁγίας Τριάδος Τζαγκαρόλων, καί καταστέφοντες ὑμᾶς διά τῶν Πατριαρχικῶν εὐλογιῶν, ἐπικαλοῦμαι ἐπί πάντας ὑμᾶς, πρεσβείαις τῆς Παναγίας τῆς Τριχερρούσης καί τῶν προμνημονευθέντων Ὁσίων, τήν χάριν καί τά ἀμέτρητα ἐλέη τοῦ Κυρίου καί Θεοῦ καί Σωτῆρος ἡμῶν Ἰησοῦ Χριστοῦ, Ὧ ἡ δόξα εἰς πάντας τούς αἰῶνας.